Document ID: 32015R0141

A BIZOTTSÁG (EU) 2015/141 VÉGREHAJTÁSI RENDELETE
(2015. január 29.)
az EMGA-kiadásokra rendelkezésre álló nettó egyenleg megállapításáról szóló 367/2014/EU végrehajtási rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre (1) és különösen annak 16. cikke (2) bekezdésére,
mivel:
(1)
A 367/2014/EU bizottsági végrehajtási rendelet (2) meghatározza az Európai Mezőgazdasági Garanciaalap (EMGA) kiadásaira rendelkezésre álló nettó egyenleget, továbbá az Európai Mezőgazdasági Vidékfejlesztési Alap (EMVA) számára a 2014-2020-as költségvetési években a 73/2009/EK tanácsi rendelet (3) 10c. cikkének (2) bekezdése, 136. cikke, 136a. cikke és 136b. cikke, valamint az 1307/2013/EU európai parlamenti és tanácsi rendelet (4) 14. cikke és 66. cikkének (1) bekezdése alapján rendelkezésre álló összegeket.
(2)
Az 1307/2013/EU rendelet 7. cikke (2) bekezdésének megfelelően a tagállamok által bejelentett és az említett rendelet 11. cikkének (6) bekezdésében említett, a támogatások csökkentésének eredményeképpen keletkező becsült összeget uniós támogatásként kell rendelkezésre bocsátani, mégpedig az 1305/2013/EU európai parlamenti és tanácsi rendeletben (5) meghatározottak szerint az EMVA-ból finanszírozott vidékfejlesztési programozás keretébe tartozó intézkedések céljára. A vonatkozó nemzeti felső határok kiigazítása az 1378/2014/EU felhatalmazáson alapuló bizottsági rendelettel (6) megtörtént.
(3)
Belgium, a Cseh Köztársaság, Dánia, Németország, Észtország, Görögország, Hollandia és Románia a 73/2009/EK tanácsi rendelet 136a. cikke (1) bekezdése harmadik albekezdésének és az 1307/2013/EU rendelet 14. cikke (1) bekezdése harmadik albekezdésének megfelelően 2014. augusztus 1-jéig értesítette a Bizottságot azon döntéséről, hogy a 2015-2019. naptári évekre megállapított, a közvetlen kifizetésekre vonatkozó éves nemzeti felső határának bizonyos százalékát kitevő összeget átcsoportosít az 1305/2013/EU rendelet szerint az EMVA-ból finanszírozott vidékfejlesztési programozás céljaira. A vonatkozó nemzeti felső határok kiigazítása az 1378/2014/EU felhatalmazáson alapuló rendelettel megtörtént.
(4)
Magyarország a 73/2009/EK rendelet 136a. cikke (2) bekezdése harmadik albekezdésének és az 1307/2013/EU rendelet 14. cikke (2) bekezdése harmadik albekezdésének megfelelően 2014. augusztus 1-jéig értesítette a Bizottságot azon döntéséről, hogy a 2016-2020-as időszakban az 1305/2013/EU rendelet szerint az EMVA-ból finanszírozott vidékfejlesztési programozás keretébe tartozó intézkedésekhez nyújtandó támogatásra elkülönített összeg bizonyos hányadát átcsoportosítja a közvetlen kifizetésekhez. A vonatkozó nemzeti felső határok kiigazítása az 1378/2014/EU felhatalmazáson alapuló rendelettel megtörtént.
(5)
Az 1311/2013/EU, Euratom tanácsi rendelet (7) 3. cikke (1) bekezdésének megfelelően a többéves pénzügyi keretnek az említett rendelet I. mellékletében foglalt, a piachoz kapcsolódó kiadásokra és közvetlen kifizetésekre vonatkozó részleges felső határát ki kell igazítani az EMVA és a közvetlen kifizetések közötti átcsoportosításokat követően, az említett rendelet 6. cikkének (1) bekezdésében meghatározott technikai kiigazítás keretében.
(6)
A 367/2014/EU végrehajtási rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 367/2014/EU végrehajtási rendelet a következőképpen módosul:
1.
Az 1. cikk helyébe a következő szöveg lép:
„1. cikk
Az Európai Mezőgazdasági Garanciaalap (EMGA) kiadásaira a 73/2009/EK rendelet 10c. cikkének (2) bekezdése, 136. cikke, 136a. cikke és 136b. cikke, valamint az 1307/2013/EU rendelet 7. cikkének (2) bekezdése, 14. cikke és 66. cikkének (1) bekezdése alapján rendelkezésre álló nettó egyenlegeket e rendelet melléklete ismerteti.”
2.
A melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. január 29-én.

Labels: 2
15
4
6